Latvijas futbola izlases aizsargs Mārcis Ošs pievienojies Šveices augstākās līgas komandai Neišateles "Xamax", vēsta klubs.
Līdz ar to viņš kļuvis jau par trešo Latvijas futbolistu, kas šosezon ir Šveices superlīgas komandu sastāvos, jo "Sion" vienībā spēlē uzbrucējs Roberts Uldriķis, bet "Zurich" klubu pārstāv vārtsargs Andris Vaņins.
Zīmīgi, ka vēl pagājušajā nedēļā Oša iepriekš pārstāvētā Jūrmalas "Spartaks" komanda ziņoja, ka pagarinājusi līgumu ar limbažnieku līdz 2020.gada beigām.
Kā vēsta viņa jaunais klubs, Ošs, kurš svētdien aizvadīja maču Latvijas virslīgā, komandai pievienojies uz īres tiesībām un jau uzsācis treniņus "Xamax" rindās.
Traumas dēļ "Xamax" vienībai aptuveni septiņus mēnešus nevarēs palīdzēt aizsargs Igors Džuričs, līdz ar to tika meklēti papildspēki šajā pozīcijā. Pirmdien tika piesaistīts savulaik Beļģijas jaunatnes izlasēs spēlējušais Žeremī Igubērs, bet otrdien – Ošs.
Sestdien "Xamax" superlīgas piektās kārtas spēlē viesosies pie kopvērtējuma līderes Bernes "Young Boys".
Ošs šosezon "Spartaka" rindās aizvadījis 16 virslīgas spēles, kurās guvis trīs vārtus. Tāpat viņš laukumā bijis sešās Eirokausu cīņās.
Pašlaik 27 gadus vecais aizsargs "Spartakam" pievienojās pirms šīs sezonas, bet pirms tam viņš bija cita "SynotTip" futbola virslīgas kluba "Jelgava" aizsardzības balsts, kur aizvadīja septiņas sezonas, no tām piecas virslīgā, kopā aizvadot 168 spēles, gūstos 19 vārtus un atdodot 12 rezultatīvas piespēles. Ar "Jelgavu" Ošs divas reizes izcīnīja Latvijas kausu, kā arī 2015.gadā tika atzīts par virslīgas labāko aizsargu.
Tāpat Ošs 2015./2016.gada sezonā pārstāvēja Polijas augstākās līgas klubu Zabžes "Gornik".
Latviešu aizsargs novembrī bija pārbaudē Dānijas superlīgas komandā "Horsens". Tāpat viņš ziemā bija tuvu pārejai uz Turcijas pēc spēka otrās līgas komandu "Samsunspor", taču transfērs neizdevās.
Pērn Ošs piedzīvoja arī debiju Latvijas valstsvienībā, kurā līdz šim ir aizvadījis trīs spēles.
"Xamax" pērn pārliecinoši triumfēja Šveices pēc spēka otrajā līgā, izcīnot ceļazīmi uz superlīgu, kur šosezon četrās spēlēs guvusi četrus punktus un ieņem astoto vietu desmit komandu konkurencē.
— Neuchâtel Xamax FCS (@XamaxFCS) August 21, 2018